Izjave o Uredbi (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (1)

(2021/C 488/02)

Izjava Sveta o poenostavitvi SKP

Novi model izvajanja bi moral omogočati nadomestitev potrjevanja odhodkov na podlagi skladnosti s potrjevanjem odhodkov na podlagi smotrnosti, pri čemer bi zasnova sistemov nadzora in sankcij potekala na nacionalni ravni, saj gre za vprašanje subsidiarnosti, ki je prepuščeno državam članicam.

Svet zahteva, da se v določbah, ki jih bo Komisija objavila v prihodnjih smernicah, v celoti upošteva utemeljitev novega modela izvajanja. Te ne bi smele privesti do ponovne uvedbe zahtev glede skladnosti, ki bi presegale področje uporabe, opredeljeno v členu 37 horizontalne uredbe.

Zlasti bi morale zagotoviti boljši okvir za postopek določitve zneskov, ki se izključijo iz financiranja EU, v skladu s sedanjim načrtovanjem programov, in sicer ob upoštevanju narave kršitve, da se zagotovi njihova sorazmernost s stopnjo finančne škode, povzročene EU, zlasti za učinke nepravilnosti, povezanih s pogojenostjo. V zvezi s tem pozivamo k nadaljnji pojasnitvi opredelitve resnih pomanjkljivosti v sistemih upravljanja. Pomanjkljivost se lahko odkrije pri ocenjevanju delovanja organov upravljanja in osnovnih zahtev Unije, vključno s sistemi poročanja. Do tega lahko pride ob pregledu sistema notranjih kontrol, vključno s preverjanjem skladnosti. Finančni popravki bi morali biti omejeni na scenarije, ob katerih se odkrijejo resne sistemske pomanjkljivosti v sistemih upravljanja. Znesek, ki ga je treba izključiti, bi moral biti povezan z neprimerno porabljenim zneskom ali upravnimi sankcijami, ki bi se uporabile. Uporaba pavšalnih popravkov bi morala biti omejena na primere, v katerih ni mogoče izračunati natančnega neprimerno porabljenega zneska.

Poleg tega bo moralo biti v smernicah določeno, da so preverjanja, ki se pričakujejo od certifikacijskih organov, omejena, kar zadeva ocenjevanje sistemov upravljanja, in sicer na uporabo pravil Unije v okviru teh sistemov, ne da bi ga razširili na pogoje za upravičenost posameznih upravičencev, določene v strateških načrtih SKP.

Svet Komisijo poziva, naj v skladu z napovedanimi cilji zagotovi, da novi model izvajanja ne bo povzročil znatnega povečanja bremena za države članice, temveč bo prinesel splošno poenostavitev, hkrati pa zagotovil zaščito finančnih interesov Unije, zlasti prek postopka odobritve strateških načrtov SKP in izvajanja člena 59 horizontalne uredbe. Svet Komisijo poziva tudi, naj ne ukine upravnih koristi, ki jih bo prinesla uvedba novega modela izvajanja, s tem da bi zahtevala dodatno poročanje z namenom spremljanja in ocenjevanja.

Skupna izjava Evropskega parlamenta, Sveta in Komisije o nadaljnjih ukrepih za zaščito proračuna Unije pred goljufijami in nepravilnostmi z zahtevo po splošni uporabi enotnega orodja za podatkovno rudarjenje v okviru skupne kmetijske politike

Svet in Evropski parlament se zavezujeta, da bosta preučila predlog o obvezni uporabi orodja za podatkovno rudarjenje v državah članicah na podlagi poročila, ki naj bi ga Komisija pripravila do leta 2025, v katerem bo ocenila uporabo enotnega orodja za podatkovno rudarjenje in njegovo interoperabilnost z namenom njegove splošne uporabe v državah članicah.

Izjava Komisije o certifikacijskih organih v okviru skupne kmetijske politike

Komisija je seznanjena z vključitvijo nove uvodne izjave 13 v Uredbo (EU) 2021/2116 Evropskega parlamenta in Sveta o financiranju, upravljanju in spremljanju skupne kmetijske politike, in sicer v zvezi s sporočanjem informacij o imenovanih certifikacijskih organih. Komisija od držav članic prejema informacije o imenovanju javnih in zasebnih certifikacijskih organov ter vodi posodobljen register teh organov za namene spremljanja. Komisija želi spomniti na svojo zavezo, da bo vsako leto posredovala seznam imenovanih certifikacijskih organov Parlamentu.

Izjava Komisije o sprostitvi prevzetih obveznosti EKSRP v okviru skupne kmetijske politike

Komisija potrjuje, da v primeru tveganja sprostitve prevzetih obveznosti za financiranje iz EKSRP, ustrezne službe Komisije organom držav članic pošljejo dopis, v katerem jih pravočasno pred zadevnim rokom obvestijo o samodejni sprostitvi prevzetih obveznosti. Namen tega dopisa je spodbuditi obsežnejše črpanje sredstev iz EKSRP in skupaj z državami članicami preučiti, kaj bi bilo mogoče storiti v ta namen.

Komisija si prizadeva preprečiti sprostitev prevzetih obveznosti tudi v primeru posebnih okoliščin. V ta namen se bodo v celoti uporabljala ustrezna pravila iz Uredbe (EU) 2021/2116 Evropskega parlamenta in Sveta o financiranju, upravljanju in spremljanju skupne kmetijske politike glede prekinitve obdobja za sprostitev prevzetih obveznosti v primeru tekočega sodnega postopka ali upravne pritožbe. Poleg tega se bo v celoti spoštovalo zlasti pravilo o neuporabi sprostitve prevzetih obveznosti, kadar se proračunske obveznosti ne uporabijo zaradi višje sile, ki resno vpliva na izvajanje strateških načrtov SKP.

Izjava Komisije o združevanju pooblastil v okviru skupne kmetijske politike

Komisija želi spomniti na svojo zavezo glede upoštevanja Medinstitucionalnega sporazuma z dne 13. aprila 2016 o boljši pripravi zakonodaje. V točki 31 tega sporazuma je določeno, da je pooblastila mogoče združiti, kadar Komisija objektivno utemelji, da je med dvema ali več pooblastili iz posameznega zakonodajnega akta vsebinska povezava. Namen posvetovanj med pripravljanjem delegiranih aktov je tudi, da se ugotovi, katera pooblastila so vsebinsko povezana.

Izjava Komisije o nadaljnjih ukrepih za zaščito proračuna EU pred goljufijami in nepravilnostmi z zahtevo po obvezni uporabi enotnega orodja za podatkovno rudarjenje, ki ga zagotovi Komisija

V Medinstitucionalnem sporazumu med Evropskim parlamentom, Svetom Evropske unije in Evropsko komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za uvedbo novih virov lastnih sredstev, je v točkah 30 do 33 določeno, da mora Komisija dati na voljo integriran in interoperabilen informacijski sistem in sistem spremljanja, ki bo vključeval enotno orodje za podatkovno rudarjenje in oceno tveganja ter s katerim se bodo ocenjevali in analizirali zahtevani podatki, namen pa je njegova vsesplošna uporaba v državah članicah. Vse tri institucije so se poleg tega dogovorile, da bodo v zakonodajnem postopku v zvezi z zadevnimi temeljnimi akti lojalno sodelovale, da bi zagotovile nadaljnje ukrepanje na podlagi sklepov Evropskega sveta iz julija 2020 v zvezi s tem elementom.

Komisija pozdravlja nove določbe v členih horizontalne uredbe, v skladu s katerimi mora dati na voljo enotno orodje za podatkovno rudarjenje, ter določbe glede objavljanja podatkov o skupinah, pri čemer pa meni, da pristop, o katerem sta se v zvezi s SKP dogovorila sozakonodajalca, ne odraža ustrezno želenega cilja in duha Medinstitucionalnega sporazuma. Vendar Komisija ugotavlja, da podobno kot pri dogovoru o uredbi o skupnih določbah uporaba orodja s strani držav članic ni obvezna. Zato v skladu z izjavo Komisije o dogovoru, ki sta ga sozakonodajalca dosegla glede uredbe o skupnih določbah, Komisija meni, da dogovor, ki sta ga sozakonodajalca v zvezi s SKP dosegla v okviru člena 59(2) (Zaščita finančnih interesov Unije) glede uporabe enotnega orodja za podatkovno rudarjenje ter glede zbiranja in objavljanja podatkov o skupinah iz člena 98 (Preglednost), ne zadostuje za okrepitev zaščite proračuna Unije pred goljufijami in nepravilnostmi ter za zagotovitev učinkovitega preverjanja nasprotij interesov, nepravilnosti, primerov dvojnega financiranja in kaznive zlorabe sredstev. Komisija zato pozdravlja tudi skupno izjavo treh institucij o enotnem orodju za podatkovno rudarjenje.

Skupna izjava Evropskega parlamenta in Komisije o letnem spremljanju smotrnosti v okviru skupne kmetijske politike

Evropski parlament in Komisija opozarjata, da so glede na novi model izvajanja in okvir smotrnosti, ki ju je treba vzpostaviti v skupni kmetijski politiki (SKP) za obdobje 2023–2027, letna poročila o smotrnosti, letno spremljanje in pregled smotrnosti vsaki dve leti zelo pomembni za uresničevanje ambicij iz strateških načrtov SKP.

V zvezi s tem se Evropski parlament in Komisija strinjata, da mora Komisija Evropskemu parlamentu, v okviru Odbora za kmetijstvo in razvoj podeželja, letno poročati o napredku, doseženem v okviru letnega spremljanja smotrnosti.

Izjava Evropskega parlamenta o izvajanju in preglednosti skupne kmetijske politike

Novi pravni okvir za skupno kmetijsko politiko (SKP) vključuje večjo prožnost za države članice pri zasnovi in izvajanju nacionalnih strateških načrtov. S tem omogoča prilagajanje lokalnim potrebam, hkrati pa še naprej zagotavlja, da končni upravičenci izpolnjujejo splošne pogoje za upravičenost. Novi model izvajanja uvaja pristop, ki temelji na smotrnosti, pri upravljanju in nadzoru kmetijskih skladov Unije pa vključuje tudi pomemben prenos odgovornosti z ravni Unije na nacionalne uprave.

Evropski parlament meni, da medinstitucionalni dogovor med sozakonodajalcema vsebuje potrebne zaščitne ukrepe, ki preprečujejo ugotovljena tveganja za pravilno izvajanje nacionalnih strateških načrtov držav članic, kot jih je odobrila Komisija. Pozorno bo spremljal izvajanje nacionalnih strateških načrtov, kot jih je odobrila Komisija, v državah članicah in v celoti izvajal svojo vlogo nadzornika dela Komisije, kot je določena v Pogodbah in opredeljena v uredbah o skupni kmetijski politiki.

Evropski parlament meni, da je treba z Uredbo (EU) 2021/2116 Evropskega parlamenta in Sveta o financiranju, upravljanju in spremljanju skupne kmetijske politike zagotoviti učinkovito zaščito finančnih interesov Unije, vključno z zbiranjem in objavljanjem podatkov o skupinah, ki zagotavljajo učinkovito preverjanje navzkrižij interesov, nepravilnosti, primerov dvojnega financiranja in kaznive zlorabe sredstev. Z namenom, da bi se v državah članicah uporabljalo enotno orodje za podatkovno rudarjenje, Evropski parlament pozdravlja zavezo, da se preuči predlog o obvezni uporabi tega orodja v vseh državah članicah na podlagi poročila Komisije, ki naj bi bilo dokončano do leta 2025 in v katerem bo ocenjena uporaba in interoperabilnost tega orodja.

(1) UL L 435, 6.12.2021, str. 187.